SKRIFTLIG FORESPØRGSEL E-3292/02

af Christos Folias (PPE-DE) til Kommissionen

(20. november 2002)

Om: Importerede brugte biler i Grækenland

Som bekendt blev Grækenland dømt af De Europæiske Fællesskabers Domstol (sag nr. 375/95) på grund af, at den græske lovgivning krænker fællesskabsretten, hvad angår pålæggelse af den særlige forbrugsafgift (klassifikationsafgift) på importerede personbiler, som opfylder betingelserne i direktiv 94/12/EF(1). Indtil i dag har Grækenland ikke rettet sig efter EU-Domstolens afgørelse.

Hvilke foranstaltninger skulle Kommissionen have truffet for at sørge for, at ovennævnte afgørelse blev gennemført? Hvorfor har Kommissionen indtil i dag ikke truffet de nødvendige foranstaltninger og ikke fulgt den fastsatte fremgangsmåde?

Hvornår bliver traktatens artikel 228, stk. 2, anvendt?

(1) EFT L 100 af 19.4.1994, s. 42.

Svar afgivet på Kommissionens vegne af Frederik Bolkestein

(14. januar 2003)

Som nævnt af det ærede medlem blev Grækenland dømt af De Europæiske Fællesskabers Domstol på grund af, at den græske lovgivning krænker fællesskabsretten(1), hvad angår pålæggelse af en særlig forbrugsafgift på importerede personbiler, der opfylder betingelserne i direktiv 94/12/EF(2).

Grækenland har ikke efterkommet dommen, og i henhold til artikel 228 i EF-traktaten er der den 31. august 1998 afsendt en formel åbningsskrivelse. I sit svar af 18. marts har de græske myndigheder fremsendt den nye lov nr. 2682/1999 vedrørende beskatning af personbiler.

Efter undersøgelse af denne lov har Kommissionen konstateret, at:

- metoden til beregning af afgiften for brugte biler er blevet ændret ved indførelsen af en gradvis skala med procentsatser fra 14 % (biler fra 1 til 2 år) til 67 % (biler over ti år og mere);

- udelukkelsen af brugte ikke-forurenende biler fra anvendelsen af de nedsatte satser er blevet afskaffet. Derfor nyder brugte biler godt af de afgifter, der gælder for miljøvenlige biler ifølge de satser for progressiv beskatning, der har været anvendt i Grækenland siden 1989. Ifølge Kommissionens opfattelse handler Grækenland fortsat i strid med bestemmelserne i artikel 90 i EF-traktaten ved at lade værdiforringelsesskalaen på ti år ophøre, medens selve værdiforringelsen ikke ophører efter ti år.

I forbindelse med det andet punkt har Kommissionen den 18. september 2000 fremsendt en begrundet udtalelse. Grækenland har svaret den 17. april 2001.

Efter undersøgelsen har Kommissionen konstateret følgende:

- hvad angår beregningen af værdiforringelsen for brugte biler skal systemet ses i lyset af dommen Gomes Valente(3). Selv om værdiforringelseskoefficienterne er blevet ændret ved lov nr. 2892/2001, adskiller den nye afgiftsordning sig væsentligt fra den ordning, som Domstolen mener skal gælde. Det har vist sig nødvendigt at indlede en ny overtrædelsesprocedure. En åbningsskrivelse på grundlag af artikel 226 i EF-traktaten er blevet fremsendt den 26. april 2002

- hvad angår udelukkelsen af importerede brugte ikke-forurenende biler fra anvendelsen af de nedsatte satser i den særlige forbrugsafgift, der gælder for denne type biler, har Grækenland siden 1. januar 2001 forhøjet (næsten fordoblet) afgiften for brugte biler, der først er bragt i omsætning i 1996 og senere (som nyt køretøj) med den begrundelse, at disse biler nu på grund af deres alder er blevet mere forurenende. Med samme argument har Grækenland også fordoblet afgifterne for ældre biler, selv om disse allerede var beskattet til dobbelt sats. Kommissionen har den 26. april 2002 fremsendt en supplerende åbningsskrivelse på grundlag af artikel 228 i EF-traktaten som følge af de gennemførte lovændringer.

De græske myndigheder svarede den 22. august 2002 samtidig på åbningsskrivelsen i henhold til artikel 226 (beregning af den skattepligtige værdi) og den supplerende åbningsskrivelse i henhold til artikel 228 (ikke-forurenende teknologi).

Grækenland har anerkendt sin forpligtelse til at anvende Domstolens afgørelser. De græske myndigheder har meddelt, at Økonomiministeriet inden for rammerne af omstruktureringen og moderniseringen af landets skattevæsen er i færd med at undersøge omstruktureringen af skatteordningen for automobiler. Proceduren for denne omfattende skattereform er påbegyndt, og de nødvendige afgørelser vil snarest blive truffet med henblik på forberedelse af de pågældende lovbestemmelser, der vil blive forelagt til Parlamentet inden deres anvendelse.

Kommissionen har sendt et brev til de græske myndigheder den 6. november 2002 og anmodet om yderligere informationer om lovgivningsproceduren og en præcis tidsplan.

(1) Dom C-375/95 af 23. oktober 1997.

(2) Europa-Parlamentets og Rådets direktiv 94/12/EF af 23. marts 1994 om foranstaltninger mod luftforurening forårsaget af emissioner fra motorkøretøjer og om ændring af direktiv 70/220/EØF, EFT L 100 af 19.4.1994.

(3) Dom C-393/98 af 22. februar 2001.